Rettens dom (Tredje Afdeling) af 27. april 2016 – ANKO mod Kommissionen

(Sag T-154/14)

»Voldgiftsbestemmelse — støtteaftaler indgået inden for rammerne af syvende rammeprogram for forskning, teknologisk udvikling og demonstration (2007-2013) — Perform- og Oasis-projekterne — støtteberettigede omkostninger — tilbagebetaling af de udbetalte beløb — modkrav — morarenter«

1. Den Europæiske Unions budget — finansiel støtte fra Unionen — modtageren forpligtet til at overholde betingelserne for tildeling af tilskud — Kommissionens udarbejdelse af en revisionsrapport — revisionsrapporten udgør ikke en bebyrdende retsakt — kontradiktionsprincippet og retten til at blive hørt ikke anvendelige (art. 288 TEUF og 299 TEUF) (jf. præmis 58-60)

2. Den Europæiske Unions budget — finansiel støtte fra Unionen — modtageren forpligtet til at overholde betingelserne for tildeling af tilskud — finansiering, der alene vedrører udgifter, som faktisk er afholdt — begrundelse for, at de angivne omkostninger er reelle — fordeling af bevisbyrden (art. 317 TEUF) (jf. præmis 67-69, 124 og 125)

3. Den Europæiske Unions budget — finansiel støtte fra Unionen — modtageren forpligtet til at overholde betingelserne for tildeling af tilskud — finansiering, der alene vedrører udgifter, som faktisk er afholdt — begrundelse for, at de angivne omkostninger er reelle — udgifter til personale — manglende iagttagelse af at fremlægge troværdige oversigter over arbejdstid med henblik på godtgørelse af de udgifter til personale, der er oplyst til opfyldelse af støtteaftalerne — ikke-støtteberettigede omkostninger (jf. præmis 84-94)

4. Den Europæiske Unions budget — finansiel støtte fra Unionen — modtageren forpligtet til at overholde betingelserne for tildeling af tilskud — finansiering, der alene vedrører udgifter, som faktisk er afholdt — begrundelse for, at de angivne omkostninger er reelle — finansiel revision foretaget af Kommissionen — afslag på at give revisorerne adgang til de oplysninger, som de har anmodet om — tilsidesættelse af betingelserne for ydelsen af tilskuddet (jf. præmis 106-116)

5. Den Europæiske Unions budget — finansiel støtte fra Unionen — modtageren forpligtet til at overholde betingelserne for tildeling af tilskud — finansiering, der alene vedrører udgifter, som faktisk er afholdt — procedure indledt af Kommissionen med henblik på tilbagesøgning af de forskud, som er betalt som led i støtten — anmodning om tilbagebetaling følger af bestemmelserne i aftalerne — proportionalitetsprincippet ikke anvendeligt (jf. præmis 130)

6. Den Europæiske Unions budget — finansiel støtte fra Unionen — modtageren forpligtet til at overholde betingelserne for tildeling af tilskud — finansiering, der alene vedrører udgifter, som faktisk er afholdt — procedure indledt af Kommissionen med henblik på tilbagesøgning af de forskud, som er betalt som led i støtten — hensyntagen til konklusionerne i en endelig revisionsrapport (jf. præmis 138)

Sagens genstand

Påstande i henhold til artikel 272 TEUF om dels for det første, at Kommissionens krav om tilbagebetaling af den støtte, der er udbetalt til sagsøgeren i medfør af aftalerne nr. 215754 »En åben arkitektur for tilgængelige tjenester, integration og normalisering« og nr. 215952 »Et komplekst system med flere parametre med henblik på en effektiv og fortsat vurdering af og opfølgning på den motoriske kapacitet hos personer med Parkinson og andre neurodegenerative sygdomme«, indgået inden for rammerne af syvende rammeprogram for forskning, teknologisk udvikling og demonstration (2007-2013), erklæres ugrundet, og for det andet, at Kommissionen tilpligtes at udbetale restbeløbet af støtten i henhold til disse kontrakter, dels at sagsøgeren tilpligtes at tilbagebetale den støtte, som uberettiget er udbetalt i forbindelse med samtlige disse kontrakter.

Konklusion

1) Europa-Kommissionen frifindes.

2) ANKO AE Antiprosopeion, Emporiou kai Viomichanias betaler Europa-Kommissionen 650625,37 EUR, der svarer til tilbagebetaling af de finansielle tilskud, som selskabet modtog i henhold til aftalerne nr. 215754 »En åben arkitektur for tilgængelige tjenester, integration og normalisering« og nr. 215952 »Et komplekst system med flere parametre med henblik på en effektiv og fortsat vurdering af og opfølgning på den motoriske kapacitet hos personer med Parkinson og andre neurodegenerative sygdomme«, indgået inden for rammerne af syvende rammeprogram for forskning, teknologisk udvikling og demonstration (2007-2013), forhøjet med morarenter på 3,75% fra den 3. maj 2014.